12 สรุปฐานะทางการเงินและผลการดำเนินงาน

สรุปงบการเงินเฉพาะของบริษัท และ งบการเงินของบริษัทและบริษัทย่อย

[]

ตารางแสดงอัตราส่วนทางการเงิน

[]

  คำอธิบายและการวิเคราะห์ฐานะทางการเงินและผลการดำเนินงาน

  ( ก ) ผลการดำเนินงาน

  ภาพรวมของผลการดำเนินงานที่ผ่านมา

ปี 2550 เป็นปีที่อุตสาหกรรมการบริหารการจัดงาน ประสบความยากลำบาก
เนื่องจากเป็นปีที่ประเทศประสบปัญหาจากภาวะเศรษฐกิจและการเมือง
และส่งผลกระทบโดยตรงต่ออุตสาหกรรมการบริหารการจัดงาน ลูกค้าทั้งภาครัฐและเอกชน
เพิ่มความระมัดระวังในการใช้จ่ายเงินในการจัดกิจกรรม
ทำให้การแข่งขันในอุตสาหกรรมมีความรุนแรงมากขึ้น
ส่งผลให้บริษัทมียอดขายและอัตราการทำกำไรขั้นต้นที่ลดลง

นอกจากนี้ ในปี 2550 เป็นปีแรกที่บริษัทได้จัดงานแสดงแสงสีเสียงที่ประเทศกัมพูชา
ซึ่งประสบความสำเร็จในด้านภาพลักษณ์และได้รับการยอมรับจากผู้ที่เกี่ยวข้องว่าเป็นการจัดงานแสดงแสงสีเสียงที่ดีที่สุดงานหนึ่ง
แต่อย่างไรก็ดี ในด้านผลการดำเนินงาน ยังไม่เป็นไปตามเป้าหมายที่วางไว้
ทำให้เกิดผลขาดทุนในบริษัท บายอน ซีเอ็มออร์กาไนเซอร์ จำกัด

รายได้

จากผลกระทบทางภาวะเศรษฐกิจและการเมืองตลอดปี 2550
ทำให้กลุ่มบริษัทมีรายได้จากการให้บริการรวม 683 ล้านบาท ลดลง 98 ล้านบาท
หรือเท่ากับร้อยละ 12 เมื่อเทียบกับปี 2549 ซึ่งมีรายได้จากการให้บริการรวม 781 ล้านบาท
โดยรายได้หลักของกลุ่มบริษัทมาจากธุรกิจการบริหารจัดงานซึ่งคิดเป็นเงินทั้งสิ้น 514 ล้านบาท
หรือคิดเป็นร้อยละ 75 ของรายได้จากการให้บริการทั้งหมดของกลุ่มบริษัท โดยเพิ่มขึ้น 30 ล้านบาท
หรือเท่ากับร้อยละ 6 เมื่อเทียบกับปี 2549 ที่มีรายได้จากการบริหารจัดงาน 484 ล้านบาท
แต่รายได้จากธุรกิจออกแบบตกแต่งในปี 2550 มียอดลดลง โดยในปี 2550
รายได้จากธุรกิจออกแบบตกแต่งเป็นเงิน 72 ล้านบาท ลดลง 176 ล้านบาท หรือเท่ากับร้อยละ
71เมื่อเทียบกับปี 2549 ที่มีรายได้จากธุรกิจออกแบบตกแต่ง 248 ล้านบาท

สำหรับรายได้รวมนั้น ในปี 2550 กลุ่มบริษัทมีรายได้รวม 688 ล้านบาท ลดลง 97
ล้านบาทหรือเท่ากับร้อย ละ 12 เมื่อเทียบกับปี 2549 ซึ่งมีรายได้รวม 785 ล้านบาท

ต้นทุนการให้บริการ

กลุ่มบริษัทมีต้นทุนการให้บริการในปี 2550 คิดเป็นร้อยละ 79 ของรายได้หรือเป็นเงิน 541
ล้านบาท ลดลง 30 ล้านบาทหรือเท่ากับร้อยละ 5 เมื่อเทียบกับปี 2549
ที่มีต้นทุนการให้บริการคิดเป็นร้อยละ 73 ของรายได้หรือเป็น เงิน 571 ล้านบาท ซึ่งการที่ในปี
2550 อัตราต้นทุนต่อยอดขายเพิ่มขึ้นร้อยละ 6 และอัตราการลดลงของต้นทุนต่ำกว่า
อัตราการลดลงของยอดขาย เนื่องมาจากลักษณะงานในปี2550 ส่วนใหญ่เป็นงานที่มีต้นทุนสูง เช่น
งานแสดงแสงสี เสียง และงานพิพิธภัณฑ์ เป็นต้น

ค่าใช้จ่ายในการขายและบริหาร

ในปี 2550 กลุ่มบริษัทมีค่าใช้จ่ายในการขายและบริหาร 129 ล้านบาท เพิ่มขึ้น 15 ล้านบาท
หรือเท่ากับร้อยละ 13 เมื่อเทียบกับปี 2549 ที่มีค่าใช้จ่ายในการขายและบริหาร 114 ล้านบาท
เนื่องจาก

-   การเพิ่มขึ้นของค่าใช้จ่ายในการขายและบริหาร ของบริษัท บายอน ซีเอ็ม ออร์กาไนเซอร์
    จำกัด ซึ่งเริ่มดำเนินการในปี 2550 เป็นปีแรก

-   การตัดจ่ายค่าสิทธิในการจัดงานเป็นค่าใช้จ่ายทั้งจำนวนเนื่องจากการยกเลิกการจัดงาน

กำไรสุทธิ

กลุ่มบริษัทมีกำไรสุทธิในรอบปี 2550 เป็นเงิน 0.5 ล้านบาท ลดลง 69.5 ล้านบาท
หรือคิดเป็นร้อยละ 99 เมื่อเทียบกับปี 2549 ที่มีกำไรสุทธิ 70 ล้านบาท
ซึ่งสาเหตุที่กำไรสุทธิของกลุ่มบริษัทลดลงเป็นผลจากสาเหตุที่รายได้ลดลงและการเพิ่มขึ้นของต้นทุนการให้บริการและค่าใช้จ่ายในการขายและบริหาร

  ( ข ) ฐานะทางการเงิน

สินทรัพย์

ณ วันที่ 31 ธันวาคม 2550 กลุ่มบริษัทมีสินทรัพย์รวมทั้งสิ้น 544 ล้านบาท
แบ่งเป็นสินทรัพย์หมุนเวียน 280 ล้านบาท และ สินทรัพย์ไม่หมุนเวียน 264 ล้านบาท
หรือคิดเป็นอัตราส่วนร้อยละ 51 และ ร้อยละ 49 ของสินทรัพย์รวมตามลำดับ
โดยสินทรัพย์รวมเพิ่มขึ้น 81 ล้านบาท หรือคิดเป็นร้อยละ 17 เมื่อเทียบกับสินทรัพย์รวม ณ วันที่ 31
ธันวาคม 2549 ซึ่งมียอดสินทรัพย์รวม 463 ล้านบาท

การเพิ่มขึ้นของสินทรัพย์เนื่องมาจากการเพิ่มขึ้นของสินทรัพย์หมุนเวียนในส่วนของลูกหนี้การค้าซึ่งเพิ่มจาก
187 ล้านบาทในปี 2549 มาเป็น 217 ล้านบาทในปี 2550
โดยเป็นผลมาจากการค้างชำระของลูกหนี้รายใหญ่
แต่อย่างไรก็ดีลูกหนี้นั้นได้ชำระหนี้เรียบร้อยแล้วในต้นปี 2551
นอกจากนี้การที่สินทรัพย์เพิ่มขึ้นยังเนื่องมาจากการเพิ่มขึ้นของสินทรัพย์ไม่หมุนเวียนในส่วนของที่ดินและอุปกรณ์ในการดำเนินงาน
ซึ่งในปี 2550 ได้มีการลงทุนในที่ดินและอุปกรณ์เพิ่มขึ้นจากปี 2549 เป็นเงิน 40 ล้านบาท

หนี้สิน

ณ วันที่ 31 ธันวาคม 2550 กลุ่มบริษัทมีหนี้สินทั้งสิ้น 261 ล้านบาท แบ่งเป็นหนี้สินหมุนเวียน 241
ล้านบาท และ หนี้สินไม่หมุนเวียน 20 ล้านบาท หรือคิดเป็นอัตราส่วนร้อยละ 92 และ ร้อยละ 8
ของหนี้สินรวมตามลำดับ โดยหนี้สินรวมของกลุ่มบริษัทเพิ่มขึ้น 108 ล้านบาท หรือเพิ่มขึ้นร้อยละ 71
เมื่อเทียบกับหนี้สินรวม ณ วันที่ 31 ธันวาคม 2549 ซึ่งมียอดหนี้สินรวม 153 ล้านบาท

การเพิ่มขึ้นของหนี้สินเป็นผลจากการเพิ่มขึ้นของเงินเบิกเกินบัญชีและเงินกู้ยืมระยะสั้นที่นำมาใช้ในการจัดงานขนาดใหญ่และยังไม่ได้รับชำระเงินจากลูกค้า
และการเพิ่มขึ้นของเงินกู้ยืมระยะยาวที่นำไปลงทุนในที่ดิน

ส่วนของผู้ถือหุ้น

ณ วันที่ 31 ธันวาคม 2550 กลุ่มบริษัทมีส่วนของผู้ถือหุ้นทั้งสิ้น 282 ล้านบาท ลดลง 27 ล้านบาท
หรือคิดเป็นร้อยละ 9 เมื่อเทียบกับปี 2549 ซึ่งส่วนของผู้ถือหุ้นมีจำนวนเงินทั้งสิ้น 309 ล้านบาท

สภาพคล่อง

ในปี 2550 กลุ่มบริษัท มีกระแสเงินสดจากกิจกรรมต่างๆ ดังนี้

-   กระแสเงินสดสุทธิใช้ไปในกิจกรรมดำเนินงาน 1 ล้านบาท ซึ่งเป็นผลมาจากกำไรสุทธิที่ลดลง

-   กระแสเงินสดสุทธิใช้ไปในกิจกรรมลงทุน 91 ล้านบาท
    ซึ่งส่วนใหญ่เป็นการลงทุนเพิ่มเติมในสินทรัพย์ถาวร-ที่ดินและอุปกรณ์ดำเนินงาน

-   กระแสเงินสดสุทธิรับจากกิจกรรมจัดหาเงิน 85 ล้านบาท
    ซึ่งส่วนใหญ่มาจากการใช้วงเงินเบิกเกินบัญชีและเงินกู้ยืมระยะสั้นเพื่อใช้ในการจัดงานต่างๆ
    รวมทั้งการกู้เงินระยะยาวในการลงทุนในที่ดิน

โครงสร้างเงินทุน

อัตราส่วนหนี้สินต่อส่วนของผู้ถือหุ้นของกลุ่มบริษัท ณ วันที่ 31 ธันวาคม 2550 เท่ากับ 0.92 เท่า
เพิ่มขึ้นจากปี 2549 ซึ่งมีอัตราส่วนหนี้สินต่อส่วนของผู้ถือหุ้น เท่ากับ 0.50 เท่า
การที่อัตราส่วนหนี้สินต่อส่วนของผู้ถือหุ้นของกลุ่มบริษัทเพิ่มขึ้นมีสาเหตุส่วนใหญ่จากการเพิ่มขึ้นของเงินเบิกเกินบัญชีและเงินกู้ยืมระยะสั้น